የደቡብ ሱዳን የተኩስ አቁም ስምምነትን የሚቆጣጠር ቡድን ቅዳሜ ወደ አገሪቱ ያመራል
 የደቡብ ሱዳን ግጭት ተዋናዮችን  እያደራደሩ የሚገኙት የምስራቅ አፍሪካ  የልማት  በይነ መንግስታት  ኢጋድ ዋና አደራዳሪ አምባሳደር ስዩም መስፍን ፥ ሁለቱ ወገኖች የደረሱበትን የተኩስ አቁም ስምምነት ተፈፃሚነት የሚከታተል ቡድን  ቅዳሜ  ወደ አገሪቱ  እንደሚያመራ  ገለፁ።አምባሳደር ስዩም ተቆጣጣሪ ቡድኑን በገንዘብና  ቁሳቁስ ለመደገፍም የአውሮፓ  ህብረት፣ ዩናይትድ ስቴትስ፣ ቻይና፣ ብሪታኒያና  የተባበሩት መንግስታት  ድርጅት ቃል መግባታቸውን ነው የተናገሩት።ባለፉት ቀናት በመንግስትና ተቃዋሚ ሀይሎች መካከል  መለስተኛ ግጭት የተስተዋለ ቢሆንም በአሁኑ ወቅት የተኩስ አቁም  ስምምነቱ በመልካም  ሁኔታ  እየተተገበረ መሆኑን  በመግለፅ ይህም ሁኔታ እንደሚቀጥል አምነታቸው መሆኑን አስታውቀዋል።የደቡብ ሱዳን መንግስት  በመፈንቅለ መንግስት ሙከራው ከሷቸው  ካሰራቸው መካከል  ሰባቱን እንደለቀቀ በመጠቆምም፥ ቀሪዎችን  አራት  ፖለቲከኞች  እንዲለቅ ነው አምባሳደር ስዩም የጠየቁት።(ኤፍ.ቢ.ሲ.)